**EXPOSICIÓ DE MOTIUS**

A la Marina Alta i la Safor sempre ha existit un greuge comparatiu amb la resta de comarques veïnes pel que fa a les comunicacions per carretera. La seua situació geogràfica, al límit entre les províncies de València i Alacant, provoca que, tot i ser comarques d'una elevada activitat turística i econòmica, queden oblidades pel que fa a les infraestructures de comunicació que engloben les dues grans ciutats del País Valencià, València i Alacant, tant és així que les connexions per carretera més eficients passen pel pagament de peatges a tots els usuaris que vulguen seguir el trajecte nord-sud de connexió entre els dos grans nuclis econòmics del territori valencià. Una infraestructura, l’AP-7, que forma part de la ruta europea E-15 i que fou construïda per recomanació i finançament del Banc Mundial, i que, a la Marina Alta, el primer tram en construir-se va ser el d’Ondara-Altea el 1979 i, finalment, el tram d’Ondara-Xeresa el 1985.

Una autopista que tenia una concessió fins al 31 de desembre del 1996 i que va ser prorrogada fins al 31 de desembre de 2019 sense que els diferents governs centrals escoltaren les demandes de la societat de la Marina i la Safor.

Aquest greuge suposa un sobrecost econòmic a les empreses de la Marina i la Safor que han de pagar els peatges per a poder exportar els seus productes o, simplement, per a desplaçar-se de nord a sud de la comarca.

No sols afecta les empreses sinó també a qualsevol persona resident a alguna d’aquestes comarques, ja que el camí més ràpid i segur per a desplaçar-se de nord a sud és l'AP-7, no debades la N-332 pel seu pas per la Marina arreplega alguns dels punts amb major sinistralitat del seu recorregut i a la Safor creua alguns dels pobles amb més retencions del seu recorregut.

Si parlem de xifres al llarg de totes les comarques del sud els accidents amb víctimes per carreteres interurbanes, amb dades del 2015, sumen més de 1200 amb 36 morts i més de 1900 persones ferides, unes xifres que caldria rebaixar al màxim.

Aquestes xifres vénen donades per la quantitat de trams d'especial risc d'accidents a les carreteres que transiten aquestes comarques, 30, que concentren la majoria de punts negres de tota la demarcació de carreteres i que s'hi han inclòs en diferents informes sobre sinistralitat en carreteres com els de l'EuroRAP.

Entre els trams més perillosos de tot l'Estat podem citar l'N-325 entre els punts quilomètrics 16 i 17 entre Crevillent i Asp o els de l'N-340 a l'altura d'Alcoi, a més d'altres com tot el recorregut per la província d'Alacant de l'N-332 (amb un tram de concentració d’accidents concretament al terme de Pedreguer), l'N-340 entre Crevillent i Múrcia, l'N-338, o l'N-344 entre Villena i la Font de la Figuera.

Totes aquestes vies conformen corredors de transport essencials per a les comarques del sud si no es vol passar pel sobrecost de l'AP-7. Vorejar aquest sobrecost suposa augmentar la quantitat de vehicles pesats a les carreteres, cosa que en molts casos pot dificultar més el, ja de per si, difícil trànsit per aquestes carreteres.

A més dels factors seguretat i economia, no usar l'AP-7 pot implicar en molts casos fins a triplicar el temps de viatge, com és el cas de desplaçar-se des de la Marina Alta fins a la ciutat d'Alacant, passant per alguns dels trams més perillosos de transitar i passant per l'interior de moltes poblacions.

Per tot això:

**PROPOSTA DE RESOLUCIÓ**

L’Ajuntament de Pedreguer insta al Consell a:

1. Demanar al Govern Central que, després del 31 de desembre de 2019, quan venç la concessió de l’AP-7, no renove la concessió ni n’oferisca una de nova perquè passe a ser de gestió pública i gratuïta a les usuàries i usuaris.
2. Inste al Govern Central que les persones residents a la Marina Alta i la Safor tinguen, fins a la reversió total del servei, gratuïtat de pas per l’AP-7, almenys entre els peatges de Xeresa i Benidorm, per la falta d’alternatives econòmiques i ràpides de transport per carretera entre aquests trams.
3. Inste al Govern Central perquè es bonifique, fins a la reversió total del servei, a tots els usuaris i usuàries de vies amb peatge que passen pel País Valencià, els trams, entre peatges, afectats per obres o que eixos trams siguen gratuïts mentre hi haja obres. I que s’actue d’igual manera amb els trams amb obres de les carreteres N-332 i N-340 perquè es puga agafar com a alternativa gratuïta la AP-7.
4. Inste al Govern Central que els vehicles pesats tinguen, fins a la reversió total del servei, gratuïtat de pas per les vies amb peatges en el seu recorregut entre els peatges de Favara i el Cap Roig a Torrevieja.
5. Faça arribar els presents acords als Grups Parlamentaris de les Corts Valencianes, a les Corts Valencianes i al Gobierno d’Espanya